Ахъшэ гъэтIылъыгъэхэр нэхъыбэ мэхъу
Республикэм Къэрал статистикэмкIэ и комитетым къызэритамкIэ, КъБР-м и цIыхухэм илъэсым и япэ мазиплIым къыIэрыхьа ахъшэ хэхъуэр нэгъабэ и апхуэдэ зэманым елъытауэ процент 13,6-кIэ нэхъыбэ хъуащ икIи сом мелард 42-рэ мелуан 651-м щIигъуащ.
ИпэжыпIэкIэ къыщIэкIым тещIыхьауэ къапщтэмэ, дызэрыт илъэсым и щIышылэ-мэлыжьыхь мазэхэм къаIэрыхьа ахъшэ хэхъуэри проценти 4,3-кIэ нэхъыбэщ. ЦIыху къэс хуэгъэзауэ къапщтэмэ, мазэм къриубыдэу сом 12,414-м нэблагъэ къыIэрыхьащ.
ЦIыхухэм я ахъшэ гъэтIылъыгъэхэми процент 16 хуэдизкIэ хэхъуащ икIи ар сом мелард 37-рэ мелуан 530-м щIигъуащ. КъаIэрыхьэ ахъшэр цIыхухэм нэхъыбэу зытрагъэкIуадэр псэуныгъэм пыщIа Iуэхухэрщ, хьэпшыпхэр къэщэхуным, Iуэхутхьэбзэ зэмылIэужьыгъуэхэм я уасэхэр тыным хуэдэхэрщ.
Къэрэшей Элеонорэ.
